Pressemeddelelse, fredag d. 2. maj l 2019

**Heartland præsenterer ny scene for kunsten skabt af kunstnerduoen AVPD**

Før første gang kan man på Heartland opleve en scene for kunsten. Scenen, med navnet Artrium, er skabt af kunstnerduoen AVPD, der består af Aslak Vibæk og Peter Døssing. Artrium vil byde publikum på engagerende og interaktive kunstoplevelser med nogle af Danmarks førende kunstnere. Oplev bl.a. performances af Lilibeth Cuenca Rasmussen, Jeanette Ehlers og Nana-Francisca Schottländer samt et Virtual Reality-værk af Sophie Hjerl.

Artrium er Heartlands nye scene for kunsten på festivalen. Scenen, der er udformet som en pavillon, er skabt af den danske kunstnerduo AVPD og vil med sit åbne men skarpe arkitektoniske format danne centrum for ART-programmet på festivalen. I den nybyggede pavillon kan publikum ”træde ind” i kunsten, når scenen huser det nye interaktive Art & Audience-program og Virtual Reality-kunstværket *Peperit 2.0*, som er skabt af den danske kunstner **Sophie Hjerl**.

*”Det har længe været en drøm for os at præsentere en scene for kunsten på lige fod med scenerne, vi har for musik, talks og mad her på festivalen. Og da formålet med ART-programmet på Heartland er at vise, at samtidskunst kan være relevant for alle, ville vi gerne, at det skulle være en scene, hvor man ikke kun betragter kunst, men derimod deltager i den. Derfor er vi umådelig stolte over, at AVPD har skabt et kunstværk i sig selv, hvor publikum kan træde ind og tage del i kunsten. Både i form af VR men også vores i form af vores interaktive performances med tre af Danmarks førende performances kunstnere*,*”* forklarer Rasmus Quistgaard og Janne Villadsen, der kuraterer ART-programmet på Heartland.

Artrium vil endvidere være det centrum, hvor publikum kan lære mere om den kunst, de møder på Heartland med formidling og rundvisninger.

**Art & Audience**Artrium vil dagligt huse performances, der præsenteres under Heartlands nye performance program; Art & Audience. Her er de bærende elementer inklusion og interaktion, og med andre ord er det programmet, hvor publikum kan blive en del af kunsten! Hver dag under festivalen vil der være en til to performances i og omkring Artrium.

De optrædende kunstnere er **Lilibeth Cuenca Rasmussen**, **Jeannette Ehlers** og **Nana-Francisca Schottländer** samt en happening af gruppen **Club Mafia**. Kunstnerne vil hver især arbejde med forskellige tematikker, men fælles for dem alle er, at de inviterer publikum til at deltage med frihed til at træde ind og ud af performansen.

**Lillibeth Cuenca Rasmussen (f. 1970)**

Igennem konstant forandrende karakterer og stærke visualiseringer arbejder Lillibeth Cuenca Rasmussen hovedsagligt som video- og performancekunstner. Hendes værker indtager ofte kritiske og humoristiske tilgange til emner, der centrerer sig omkring identitet, kultur, fælleskab og køn. Med sit globale outreach er Lillibeth Cuenca Rasmussen blevet cementeret som et førende medlem af den international kunstscene.

Til Heartland vil Cuenca Rasmussen skabe en performance med afsæt i performancesen ”Tow with the Flow”. Cuenca Rasmussen har udstillet på Tate Modern (UK), Performa 09 (USA) og Den Danske Pavillon ved Venedig Biennale i 2011.

Lillibeth Cuenca Rasmussen er uddannet fra Det Danske Kunstakademi og modtog i 2008 Eckersberg Medaljen.

*Torsdag kl. 14.15 på Artrium*
  **Jeannette Ehlers (f. 1973)**Jeannette Ehlers er en dansk-trinidadisk kunstner, som arbejder med eksperimenterende fotografi, video, installation, skulptur og performance.

Ehlers’ arbejde bruger ofte selviscenesættelse og billedmanipulation til at sætte fokus på konsekvenserne af Danmarks koloniale fortid i Carribien og deltagelse i den transatlantiske slavehandel – realiteter, der ofte er blevet skrevet ud eller underprioriteret i historiebøgerne.

Til Heartland vil Ehlers opføre den nye performance ”Take a Seat”, hvor publikum vil sidde ansigt til ansigt med fortiden.

Ehlers er uddannet fra Det Danske Kunstakademi.

*Fredag kl. 14.15 på Artrium*

**Nana-Francisca Schottländer (f. 1977)**Nana Francisca Schottländer har siden 2002 arbejdet i krydsfeltet mellem koreografi, performance og installation.

Værkerne er ofte æstetisk iscenesatte undersøgelser, hvor den fysiske tilstedeværelse og kroppen bruges som redskab for erkendelse og skabelse.

I de senere år har Schottländer hovedsagligt fokuseret på mødet mellem mennesket og det mere-end-menneskelige - herunder sten, svampekulturer og landskaber, som publikum vil komme til at opleve på Heartland.

*Lørdag kl. 14.15 på Artrium*

 **Club Mafia**
Club Mafia er et kollektiv og et symbol formet for at håndhæve individets ret til deres egen krop. De ønsker at udfordre vores opfattelse af, hvordan vi opfører os på fællesområder og kræver mere rum for diversitet.

Club Mafia består af 35 medlemmer og deres praksis finder hovedsagligt sted i det københavnske natteliv, hvor ambitionen er at skabe flere sikre områder igennem aktivisme og teori.

På Heartland vil Club Mafia invitere til at deltage i deres Club Mafia: Guided Meditation – en stor, fælles body scan, hvor de sammen med publikum undersøger grænserne, mulighederne og viden om kroppen - og hvordan disse arbejder i relation til hinanden og det kropslige kollektiv.

*Lørdag kl. 17.30 på Artrium*.

**Virtual Reality: Peperit 2.0 af Sophie Hjerl**

Artrium vil også huse Virtual Reality-værket Peperit 2.0, som er skabt af Sophie Hjerl. Hun har til Heartland skabt et nyt værk, hvor gæsterne kan gå på opdagelse *i* kunsten. Det er første gang, man kan opleve VR-kunst på Heartland, når Hjerl tager gæsterne på en rejse, hvor målet er at give en oplevelse af at befinde sig i en overgangsfase mellem et sted og et andet.

Sophie Hjerl har en baggrund i videokunst, skulptur og dans, men arbejder i dag også med Virtual Reality (VR). Med sit skulpturelle udtryk er hun optaget af, hvordan VR-mediet kan sætte beskueren i centrum – og nærmest få dem til at indgå som en del af værket.

Sophie Hjerl er født i 1971 og er uddannet fra Det Kgl. Danske Kunstakademi og i koreografi og komposition for dansere og musikere.

Værket vil køre på to VR-stationer i Artrium under hele festivalen.

**AVPD**Det er den danske kunstnerduo AVPD, der har skabt pavillon-scenen Artrium, kommissioneret af Heartland. Bag duoen står Aslak Vibæk (f. 1974) og Peter Døssing (f. 1974), der har siden de blev færdiguddannet på Det Danske Kongelige Kunstakademis Billedskoler i 2003 har arbejdet i feltet mellem kunst og arkitektur.

Deres praksis omfatter installatoriske projekter, der integrerer sig i en given arkitektonisk kontekst. I forlængelse af den praksis har de samarbejdet med forskellige tegnestuer om byrumskonkurrencer og bl.a. vundet 2. pladsen i konkurrencen for Ny Nørreport i samarbejde med EBD arkitekter. AVPD arbejder med arkitekturintegrerede kunstværker og har senest i samarbejde Arkitema og Christoffer Harlang Architects skabt en stedspecifik udsmykning til det ny Hammershus Besøgscenter. AVPD har udstillet i ind- og udland bl.a. på ARKEN og Kunsten i Aalborg samt MUSAC i Spanien og MoA i Seoul og er repræsenteret i offentlige og private samlinger i ind- og udland.

Egeskov Slot er verdenskendt for sine renæssancehaver. Artrium tager sit afsæt i renæssancens og barokkens geometriske mønstre, som spejler sig over renæssancehavens akser i kvadratiske former. Grundstrukturen for Artrium er ligeledes baseret på et geometrisk princip, der italesætter renæssancens symmetriske rum ved sin asymmetri. Geometrien i Artrium er kvasi-krystalinsk og forskyder sig uendeligt og asymmetrisk i en række krystallinske rum, som i kraft af vægfladernes varierende gennemsigtighed og materialitet forskyder den besøgendes blik og skaber nye forbindelser mellem rum, menneske og sted.

Artrium vil være et tilbagevende element på Heartland over de næste år, hvor pavillonscenen fortsat vil danne centrum for kunsten på Heartland.

**Heartlands kunstprogram fuldendt**Med dagens offentliggørelse af Artrium og Art & Audience-programmet er Heartlands ART-program fuldendt. Det øvrige program består af udstillingen ”It’s Urgent!” kurateret af Hans Ulrich Obrist, der er præsenteret i samarbejde med Kunsthal Charlottenborg, det nye megaværk SWAN-THING af David Shrigley, den interaktive installation ”The Radish  Arm Charm” af Henrik Vibskov og den iranske kunstner Farshad Farzankias hidtil største stedspecifikke installation, der vil udgøre indgangsporten på årets festival.

**Om Heartland ART**
Heartlands ART-program er skabt for at vise, at samtidskunst kan være relevant for alle.

Overalt i Egeskovs Slotspark vil man opleve kunsten; som en integreret del af festivalen, som overraskende ved sin form, og som noget man lige frem kan tage del i. Fælles for alle værkerne er, at det er hensigten at skubbe til, måske endda forskyde, vores tyngdepunkt en smule - socialt, kulturelt, eksistentielt eller politisk.

*Heartland Art er støttet af Beckett-Fonden og Øernes Kunstfond.*

**BILLETSALG**

**Partoutbillet**: 1.950 DKK ekskl. gebyr

**Partoutbillet, børn (6-12 år)**: 650 DKK ekskl. gebyr

**Partoutbillet, børn (0-5 år):** 25 DKK ekskl. gebyr

**Endagsbillet (torsdag, fredag el. lørdag)**: 950 DKK ekskl. gebyr

**Endagsbillet, børn (6-12 år)**: 275 DKK ekskl. gebyr

**Endagsbillet, børn (0-5 år)**: 25 DKK ekskl. gebyr

**OVERNATNINGSTILBUD**

**Campingpas (v. eget telt, iglotelt, cardboard- eller tenthouse)**: 200 DKK ekskl. gebyr

**Opslået iglotelt (2 pers.)**: 650 DKK ekskl. gebyr

**Cardboardhouse (2 pers.)**: 850 DKK ekskl. gebyr

***Tenthouse (2 pers.)****: UDSOLGT*

**Plads til medbragt campingvogn/autocamper (uden strøm)**: 950 DKK ekskl. gebyr

**Plads til medbragt campingvogn/autocamper (med strøm)**: 1.750 DKK ekskl. gebyr

***Boutique telt (2-4 pers.)****: 5.955 DKK – 8.955 DKK ekskl. gebyr - VENTELISTE*

***Mini lodge (2 pers.)****: UDSOLGT*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // peter.storgaard@have.dk // 28 49 33 86

Kristina Sindberg // kristina@have.dk // 24 86 01 84

Heartland:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland er støttet af:**

Faaborg Midtfyn Kommune

Udvikling Fyn

Albani